Document ID: 32005D0935

KOMISIJAS LĒMUMS
(2005. gada 22. decembris),
ar ko groza Lēmumu 2005/237/EK attiecībā uz Kopienas finansiālo atbalstu Kopienas references laboratorijas darbībai putnu gripas jomā 2005. gadā
(izziņots ar dokumenta numuru K(2005) 5617)
(Autentisks ir tikai teksts angļu valodā)
(2005/935/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 28. panta 2. punktu,
tā kā:
(1)
Padomes 1992. gada 19. maija Direktīvā 92/40/EEK, ar ko ievieš Kopienas pasākumus putnu gripas kontrolei (2), ir noteikti Kopienas kontroles pasākumi, kas veicami putnu gripas uzliesmojuma gadījumā mājputnu vidū. Tajā arī paredzēts norīkot valstu laboratorijas un Kopienas references laboratoriju putnu gripas jomā.
(2)
Ar Komisijas 2005. gada 15. marta Lēmumu 2005/237/EK par Kopienas finansiālo atbalstu atsevišķu Kopienas references laboratoriju darbībai dzīvnieku veselības un dzīvu dzīvnieku jomā 2005. gadā (3) tika piešķirts Kopienas finansiālais atbalsts Kopienas references laboratorijai putnu gripas jomā, kas norīkota ar Direktīvu 92/40/EEK.
(3)
Pēdējā laikā ir mainījusies situācija dzīvnieku veselības jomā saistībā ar putnu gripu Kopienā un ārpuskopienas valstīs, tādēļ ir krietni vien palielinājies darba apjoms, kas saistībā uz šo slimību veicams Kopienas references laboratorijā putnu gripas jomā. Darba apjoma pieaugums galvenokārt saistīts ar laboratorijā iesniegto vīrusu paraugu raksturošanu, pašreizējā reaģentu komplekta sagatavošanu un aktualizēšanu, kā arī reaģentu sadali.
(4)
Turklāt Kopienas references laboratorijai putnu gripas jomā ir svarīga funkcija, atbalstot diagnostikas nodaļas valstu references laboratorijās putnu gripas jomā, tostarp šīs laboratorijas apmeklējot.
(5)
Pateicoties plašākām diagnostikas iespējām, piemēram, jaunu molekulārās diagnostikas metožu apstiprināšanai, standartu sagatavošanai un starplaboratoriju testu veikšanai, ar ko ir papildinātas funkcijas un pienākumi apstiprinātajā 2005. gada darba programmā, ir pieaudzis veicamā darba apjoms Kopienas references laboratorijā putnu gripas jomā.
(6)
Komisija ir izanalizējusi Kopienas references laboratorijas putnu gripas jomā sniegto jaunāko informāciju par 2005. gadā nepieciešamajiem izdevumiem. Ņemot vērā šo informāciju, jākoriģē Kopienas finansiālais ieguldījums minētajā laboratorijā, un tādēļ jāpiešķir papildu finansējums par 2005. gadu.
(7)
Tādēļ attiecīgi jāgroza Lēmums 2005/237/EK.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2005/237/EK 3. pantā tekstu “EUR 135 000” aizstāj ar tekstu “EUR 285 000”.
2. pants
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2005. gada 22. decembrī

Labels: 7
0
15
6